Broj: 711-I-422-M-31/22-03-17

Zagreb, 27. siječnja 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva, te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev obveznika Enee Codaccija, zamjenika gradonačelnika Grada Vodnjana – Dignano do 20. svibnja 2021.,** za davanjem mišljenja Povjerenstva, na 156. sjednici, održanoj 27. siječnja 2022., daje sljedeće:

**MIŠLJENJE**

**Zasnivanje radnog odnosa obveznika Enee Codaccija, zamjenika gradonačelnika Grada Vodnjana – Dignano do 20. svibnja 2021., na radnom mjestu stručnog suradnika u Lokalnoj akcijskoj grupi „Južna Istra“ od 10. siječnja 2022., nije u suprotnosti s odredbama ZSSI-a.**

Obrazloženje

Zahtjev za davanjem mišljenja Povjerenstva podnio je obveznik Enea Codacci, zamjenik gradonačelnika Grada Vodnjana - Dignano do 20. svibnja 2021. U knjigama ulazne pošte Povjerenstva zahtjev je zaprimljen 21. siječnja 2022. pod poslovnim brojem 711-U-860-M-31/22-01-3, povodom kojeg se vodi predmet broj M-31/22.

Člankom 3. stavkom 1. podstavkom 34. ZSSI/21-a propisano je da gradonačelnici i njihovi zamjenici obveznici u smislu navedenog zakona, stoga je Enea Codacci povodom obnašanja dužnosti zamjenika gradonačelnika Grada Vodnjana – Dignano dužan postupati sukladno odredbama ZSSI/21-a.

Člankom 8. stavkom 3. i 4 ZSSI/21-a propisano je da su dužnosnici u slučaju dvojbe predstavlja li neko ponašanje povredu odredba tog Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

U podnesenom zahtjevu obveznik navodi da je do 20. svibnja 2021. profesionalno obnašao dužnost zamjenika gradonačelnika Grada Vodnjana – Dignano te da je nakon prestanka obnašanja iste primao naknadu plaće u trajanju od 6 mjeseci, kao i da sukladno članku 9. stavku 1 podstavku 2. Zakona o mirovinskom osiguranju, prestanak osiguranja nastupa 20. studenog 2021. Navodi da se 25. studenog 2021. prijavio na Hrvatski zavod za zapošljavanje te da kao nezaposlena osoba ne ostvaruje pravo na naknadu.

Nadalje iznosi da je 5. siječnja 2022. sklopio ugovor o radu na određeno vrijeme radi obavljanja poslova na radnom mjestu stručni suradnik za pripremu i provedbu projekata, sa poslodavcem Lokalna akcijska grupa „Južna Istra" iz Vodnjana (u daljnjem tekstu: LAG „Južna Istra"), te da je isti ugovor sklopljen u trajanju od 10. siječnja 2022. do 10. siječnja 2023. Obrazlaže da je po zvanju prvostupnik kulture i turizma te da je LAG „Južna Istra" po svom pravnom obliku udruga upisana u Registar udruga Republike Hrvatske pod registarskim brojem 18002570.

Također navodi da je LAG „Južna Istra" oblik lokalno-privatnog partnerstva, koji čine predstavnici lokalnih i regionalnih vlasti, privatnog sektora, te civilnog društva s ciljem promicanja ruralnog razvoja. Udruga djeluje na području sljedećih deset jedinica lokalne samouprave: Grad Vodnjan, Grad Rovinj, Općina Bale, Općina Barban, Općina Fažana, Općina Kanfanar, Općina Llžnjan, Općina Marčana, Općina Medulin, Općina Svetvinčenat te sukladno Statutu udruge, Upravni odbor, čiji se članovi biraju s područja svake od jedinica lokalne samouprave na čijem području LAG "Južna Istra" djeluje, odlučuje o organizaciji stručnih poslova i u svezi sa tim donosi potrebne akte.

Navodi da udruga nije u obvezi raspisivati natječaj za zapošljavanje te da je zasnovao radni odnos nakon odluke Upravnog odbora i napominje kako u obnašanju dužnosti zamjenika gradonačelnika Grada Vodnjana - Dignano nije donosio bilo kakve odluke vezano za financiranje i poslovanje bilo koje udruge pa tako niti udruge LAG „Južna Istra" te da smatra kako svojim postupanjem, odnosno sklapanjem ugovora o radu nije povrijedio odredbe ZSSI/21-a.

Obveznik traži mišljenje, odnosno uputu Povjerenstva predstavlja li predmetno stupanje u radni odnos povredu ZSSI/21-a te predlaže da se izvrši uvid u Registar udruga Republike Hrvatske, u javne očevidnike Hrvatskog zavoda za mirovinsko osiguranje i Hrvatskog zavoda za zapošljavanje.

U Povjerenstvu je dana 25. siječnja 2022. pod brojem 711-U-1166-M-31/22-22-3 zaprimljen zahtjev za mišljenje koji je podnio LAG „Južna Istra", u kojem se ističu istovjetni navodi koji se odnose na razloge osnivanja LAG-a „Južna Istra".

Iznosi se da je u siječnju 2022. provedeno zapošljavanje, kada se postavilo pitanje eventualnih propusta u njegovoj provedbi u smislu odredbi ZSSI/21-a, s obzirom na ograničenja propisana Zakonom koja obvezuju nakon prestanka mandata.

Naime, navodi se da je zaposleni djelatnik prethodno obnašao dužnost zamjenika gradonačelnika Grada Vodnjana – Dignano do svibnja 2021. te da je istodobno bio predsjednik Upravnog odbora LAG-a „Južna Istra", što je rotirajuća funkcija, a Grad Vodnjan – Dignano jedan je od osnivača LAG-a „Južna Istra". U zahtjevu se traži mišljenje Povjerenstva jesu li dužni poduzeti mjere obustave radnog odnosa.

Obzirom da se navedeni zahtjevi odnose na istovjetnu situaciju obveznika koji je prestao obnašati dužnosti, isti su razmatrani u predmetu M-31/22.

Iz sadržaja zahtjeva za mišljenjem proizlazi da je obveznik Enea Codacci dužnost zamjenika gradonačelnika Grada Vodnjana – Dignano obnašao profesionalno do 20. svibnja 2021. te da je potom primao naknadu plaće u razdoblju od 6 mjeseci od dana prestanka obnašanja iste, sukladno članku 90.a Zakona o lokalnoj i područnoj (regionalnoj) samoupravi.

Također, obveznik je za vrijeme obnašanja dužnosti zamjenika gradonačelnika Grada Vodnjana – Dignano bio član te rotirajući predsjednik Upravnog odbora LAG-a „Južna Istra“, koje ima ukupno 10 članova biranih s područja svake od jedinica lokalne samouprave, a ovo upravno tijelo je bez provedbe javnog natječaja odlučilo o zasnivanju radnog odnosa.

Obveznik se potom dana 5. siječnja 2022. zaposlio na određeno vrijeme na radnom mjestu stručnog suradnika u LAG-u „Južna Istra“, udruzi koja okuplja predstavnike lokalnih i regionalnih vlasti, privatnog sektora i civilnog društva s ciljem promicanja ruralnog razvoja te ista djeluje na području 10 jedinica lokalne samouprave, među kojima je i Grad Vodnjan – Dignano.

Prije svega potrebno je istaknuti, ukoliko nije bilo poslovnih odnosa između tijela javne vlasti u kojem je obveznik obnašao dužnost i pravne osobe u kojoj se namjerava zaposliti, nema zakonske zapreke za zasnivanje radnog odnosa i odmah nakon prestanka mandata.

 Ukoliko je bilo takvih poslovnih odnosa, navedena okolnost je pravno relevantna tijekom razdoblja u kojem obveznik prima naknadu plaće nakon prestanka obnašanja javne dužnosti, što je u ovome slučaju bilo do 20. studenoga 2021., čime bi i to ograničenje iz članka 23. stavka 2. ZSSI/21-a prestalo do zasnivanja radnog odnosa u siječnju 2022.

 Stoga zasnivanje navedenog radnog odnosa u LAG-u „Južna Istra“ na predmetnom radnom mjestu nije u suprotnosti s odredbama ZSSI/21-a.

Slijedom navedenog Povjerenstvo je dalo mišljenje kao što je navedeno u izreci ovoga akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznik Enea Codacci, osobnom dostavom
2. Objava na internetskoj stranici Povjerenstva
3. Pismohrana